Diari Oficial de la Generalitat Valenciana


Sumari del DOGV 3015, del 17-06-1997 (1997/8391)

RESOLUCIÓ d'11 de juny de 1997, del conseller de Sanitat, sobre la suspensió de la tramitació de les sol·licituds d'obertura d'oficines de farmàcia, formulades a partir de l'entrada en vigor del Reial Decret Llei 11/1996, de 17 de juny, d'ampliació del servei de farmàcia a la població.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3015

Data del DOGV
:   17-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8391


Data del document
:   17-06-1997

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ d'11 de juny de 1997, del conseller de Sanitat, sobre la suspensió de la tramitació de les sol·licituds d'obertura d'oficines de farmàcia, formulades a partir de l'entrada en vigor del Reial Decret Llei 11/1996, de 17 de juny, d'ampliació del servei de farmàcia a la població.  
Amb la publicació del Reial Decret Llei 11/1996, de 17 de juny, d'ampliació del servei farmacèutic a la població, el govern estatal promogué la reforma de la regulació de les oficines de farmàcia apuntada en la Llei 14/1986, General de Sanitat, i amb posterioritat en la Llei 25/1990, del Medicament. Aquest reial decret llei disposà mesures d'ordenació i flexibilització i el règim d'aquests establiments sanitaris, fixant criteris específics de planificació per a l'autorització d'oficines de farmàcia, i també els principis de concurrència competitiva, transparència, mèrit i capacitat per al procediment d'autorització que establiren les comunitats autònomes.  
Amb la promulgació d'aquesta norma i a la seua empara es presentaren desenes de milers de sol·licituds d'autorització d'oficines de farmàcia, cosa que obligà aquesta Conselleria de Sanitat a adoptar, com a mesura provisional, una resolució que suspenia la tramitació de totes les sol·licituds presentades o que es presentaren a l'empara del Reial Decret Llei 11/1996, mentre no es dictava una disposició de rang adequat que, en l'àmbit de la Comunitat Valenciana, determinara la planificació farmacèutica del territori a què feia referència l'esmentat reial decret llei, així com el procediment administratiu específic de tramitació de tals sol·licituds, i això en virtut del buit normatiu que provocà l'entrada en vigor de l'esmentat reial decret llei.  
D'acord amb la reforma iniciada a escala estatal i fent ús de la competència exclusiva que la Llei Orgànica 5/1982, d'1 de juliol, atorga en l'article 31.19 a la Generalitat Valenciana, s'elaborà l'Avantprojecte de Llei d'Ordenació Farmacèutica de la Comunitat Valenciana, que respectava els criteris establits en el Reial Decret Llei 11/1996, que constituïa legislació bàsica sobre sanitat, dictada a l'empara de l'article 149.1.16é de la Constitució. Al mateix temps, fent ús d'aquesta competència i en atenció al buit normatiu que provocà l'entrada en vigor de l'esmentat reial decret llei, s'elaborà un projecte de decret regulador del procediment d'autorització d'oficines de farmàcia perquè, amb caràcter transitori, mentre no s'aprovava la llei, es donara solució a les sol·licituds presentades a l'empara de la reiterada normativa. Ambdós esborranys arribaren al tràmit d'audiència de les entitats interessades.  
Avançada la tramitació dels esborranys normatius citats, pel que fa al reial decret llei convalidat pel Congrés dels Diputats, se'n constata la tramitació com a projecte de llei pel procediment d'urgència, amb la coneixença que conté variacions substancials, per la qual cosa es considerà convenient, en nom d'una major seguretat jurídica, esperar la promulgació de la llei estatal, que pareixia imminent, per continuar amb la tramitació dels esborranys normatius autonòmics.  
La Llei 16/1997, de Regulació de Serveis de les Oficines de Farmàcia, publicada el dia 26 d'abril de 1997, dóna continuació a la reforma iniciada pel Reial Decret Llei 11/1996, de 17 de juny, al qual deroga; si bé efectuant modificacions substancials entre les quals destaca la reducció dels principis que han de regir el procediment d'autoritzacions i els preceptes bàsics; així com, de la seua exposició de motius, la voluntat del legislador de reemplaçar el Reial Decret 909/1978 en establir que: "es indubtable la necessitat de completar la legislació comuna sobre aquest tema i de reemplaçar el règim d'autorització d'obertura d'oficines de farmàcia del Reial Decret 909/1978 que, no obstant la seua virtualitat en el passat, està constituint una barrera infranquejable a la lògica demanda d'ampliació de serveis\_".  
En atenció del que s'ha exposat i finalitzat el termini de la suspensió acordada mitjançant una resolució de 23 de setembre de 1996, per la qual se suspenia la tramitació de les sol·licituds presentades a l'empara del Reial Decret 11/1996, de 17 de juny, en virtut del que disposa l'article 72 de la Llei 30/1992, de 26 de novembre, i amb la finalitat d'assegurar l'eficàcia de les resolucions, resulta necessari procedir a la suspensió dels efectes de les sol·licituds presentades, mentre aquesta comunitat autònoma no dicte les disposicions corresponents en matèria d'ordenació farmacèutica que respecte la legislació bàsica ordenada en la recent Llei 16/1997, de 25 d'abril.  
Finalment, en el marc del que disposa l'incís final dels articles 59.5 i 60.1 de la llei citada, procedeix la publicació d'aquesta resolució en el Diari Oficial de la Generalitat Valenciana, sense perjudici de la difusió d'aquesta a través dels mitjans de comunicació, i també en els taulers d'anuncis dels col·legis oficials de farmacèutics i de l'Àrea de Planificació Sanitària de la Conselleria de Sanitat i les direccions territorials de la Conselleria de Sanitat.  
En atenció d'aquestes consideracions i a proposta del secretari general de Sanitat, resolc:  
Primer  
Suspendre la tramitació de totes les sol·licituds sobre autorització de noves oficines de farmàcia presentades a l'empara del Reial Decret Llei 11/1996, de 17 de juny, i també les que es presenten a l'empara de la Llei 16/1997, de 25 d'abril, en l'àmbit de la Comunitat Valenciana fins que una vegada publicada la Llei d'Ordenació Farmacèutica d'aquesta comunitat, es regule de manera immediata el procediment específic de tramitació d'aquestes sol·licituds.  
En qualsevol cas, si arriba el 31 de desembre de 1997 i no s'ha aprovat la Llei d'Ordenació Farmacèutica de la Comunitat Valenciana, s'haurà de promoure l'aprovació de la normativa corresponent que permeta la tramitació de les sol·licituds que ara se suspèn.   
Segon  
Aquesta resolució es publicarà en el Diari Oficial de la Generalitat Valenciana, d'acord amb el que regulen els articles 59.5 i 60.1 de la Llei 30/1992, de Règim Jurídic de les Administracions Públiques i del Procediment Administratiu Comú, i s'anunciarà en els diaris de major difusió a la Comunitat Valenciana, així com en els taulers d'anuncis dels col·legis oficials de farmacèutics d'Alacant, Castelló i València i de l'Àrea de Planificació Sanitària de la Conselleria de Sanitat i direccions territorials de la Conselleria de Sanitat.  
Contra aquesta resolució, i amb la comunicació prèvia a aquest òrgan prevista en l'article 110.3 de la Llei 30/1992, es podrà interposar recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la data de publicació en el Diari Oficial de la Generalitat Valenciana.  
València, 11 de juny de 1997.- El conseller de Sanitat: Joaquín Farnós Gauchía.